b"\n_START_ARTICLE_\nJudas Taddeus\n_START_PARAGRAPH_\nApostelen Judas Taddeus eller Judas Jakobs s\xc3\xb8nn, var en av Jesu tolv apostler, men hans identitet er usikker. Den katolske kirken holder ham som en helgen med festdag 28. oktober og skytshelgen for de fortvilte og fortapte. Den armenske apostoliske kirke \xc3\xa6rer Judas Taddeus sammen med apostelen Bartolomeus som sine skytshelgener.\n_START_SECTION_\nIdentitet\n_START_PARAGRAPH_\nJudas regnes opp som en av de tolv apostlene i Evangeliet etter Lukas 6:16, Evangeliet etter Johannes 14:22 og Apostlenes gjerninger 1:3, og det er tradisjon for \xc3\xa5 regne ham som den samme Taddeus som nevnes i Evangeliet etter Matteus 10:3 og Evangeliet etter Markus 3:18, samt som Lebbeus i noe h\xc3\xa5ndskrifter av Matteusevangeliet 10:3. Navnet p\xc3\xa5 gresk, Io\xc3\xbadas Iakobou, kan bety s\xc3\xa5 vel \xc2\xabJudas Jakobs s\xc3\xb8nn\xc2\xbb som \xc2\xabJudas Jakobs bror\xc2\xbb. P\xc3\xa5 grunn av den senere tolkningen har han blitt identifisert med forfatteren til Judas brev, den korteste boken i Det nye testamentet, hvor han kaller seg \xc2\xabJudas, Jesu Kristi tjener og Jakobs bror\xc2\xbb, men forskerne heller mer og mer til den oppfatning at brevforfatteren og apostelen er to forskjellige personer, ettersom apostlene omtales i fortid. Han har derfor ogs\xc3\xa5 blitt identifisert med Judas, Jesu bror, et sp\xc3\xb8rsm\xc3\xa5l som det ikke er enighet om.\n_START_SECTION_\nMartyrium\n_START_PARAGRAPH_\nI henhold til tradisjonen prekte han i Syria og Mesopotamia, og var deretter sammen med Simon seloten i Persia hvor de begge led martyrd\xc3\xb8den. I henhold til armensk tradisjon led han martyrd\xc3\xb8den en gang rundt \xc3\xa5r 65 i Beirut i Libanon sammen med Simon som han vanligvis ble forbundet med. Deres gjerninger og martyrium har blitt nedtegnet i en Simon og Judas' gjerninger som var med i samlinger av pasjoner og legender som tradisjonelt har blitt assosiert med den legendariske biskop Abdias av Babylon, og skal etter sigende ha blitt oversatt til latin av hans disippel Tropaeus Africanus, i henhold til Legenda Aurea (Den gylne legende)._NEWLINE_En tid etter hans d\xc3\xb8d ble Judas' lik fraktet fra Beirut til Roma og plassert i en krypt i Peterskirken hvor den ble bes\xc3\xb8kt av mange hengivne. I henhold til popul\xc3\xa6r tradisjon er levningene av den hellige Judas blitt bevart i et armensk kloster p\xc3\xa5 en \xc3\xb8y i den nordlige delen av innsj\xc3\xb8en Issyk-Kul i Kirgisistan, i det minste fram til midten av 1400-tallet. Senere legender har enten nektet for at levningene ble oppbevart der eller flyttet dem til en ytterligere mer \xc3\xb8de og fjerntliggende sted i en festning i Pamirfjellene.\n_START_SECTION_\nI kunsten\n_START_PARAGRAPH_\nF\xc3\xb8r 1200-tallet ble han i kunsten framstilt med en bok eller en bokrull i h\xc3\xa5nden, og deretter ogs\xc3\xa5 med en klubbe, \xc3\xb8ks eller hellebard. P\xc3\xa5 slutten av 1700-tallet begynte man \xc3\xa5 p\xc3\xa5kalle Judas Taddeus mens man var i fortvilte og h\xc3\xa5pl\xc3\xb8se situasjoner. Han er tidvis ogs\xc3\xa5 framstilt p\xc3\xa5 ikoner med en flamme rundt hodet. Dette representerer hans tilstedev\xc3\xa6relse ved pinsen da han mottok den hellige \xc3\xa5nd sammen med de andre apostlene. En vanlig attributt er at han holder et bilde av Jesus Krustus i mandylion (Kristusbilde fra Edessa)."